Diari Oficial de la Generalitat Valenciana


Sumari del DOGV 6460, del 15-02-2011 (2011/1750)

DECRET 12/2011, d'11 de febrer, del Consell, pel qual se suspén parcialment la vigència de les Normes Subsidiàries de Planejament del municipi de Beniparrell.
--------------------------------------------------------------------------------------------------------------------------------------------------------------

### Dades del document

Número de DOGV
:   6460

Data del DOGV
:   15-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/1750


Data del document
:   11-02-2011

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Descriptors 

:   * Beniparrell
    * pla d'urbanisme

DECRET 12/2011, d'11 de febrer, del Consell, pel qual se suspén parcialment la vigència de les Normes Subsidiàries de Planejament del municipi de Beniparrell. [2011/1750]
Les Normes Subsidiàries de Planejament de Beniparrell van ser aprovades definitivament per acord de 28 de desembre de 1989, de la Comissió Territorial d'Urbanisme de València.
El Ple de l'Ajuntament de Beniparrell, en sessió de 27 de desembre de 2001, va acordar suspendre les llicències de parcel·lació, edificació, demolició i activitats en l'àmbit territorial comprés dins d'un perímetre concret, pel termini inicial d'un any comptador des de l'endemà de la publicació de l'anunci en el Diari Oficial de la Generalitat Valenciana, la qual cosa va esdevenir el 22 de gener de 2002.
L'Ajuntament de Beniparrell en Ple, en sessió de 25 de març de 2004, va acordar obrir un període d'informació pública del Pla General d'Ordenació Urbana per un termini de 30 dies, i va acordar, igualment, la suspensió de la concessió de llicències d'obres al terme municipal pel terme màxim d'un any, comptador des de la publicació de l'acord.
Per acord del Ple de l'Ajuntament de Beniparrell de 27 de gener de 2005, es va aprovar provisionalment el Pla General d'Ordenació Urbana, i es va remetre a la conselleria competent en matèria d'urbanisme per a l'aprovació definitiva.
L'expedient del Pla General d'Ordenació Urbana de Beniparrell va tenir entrada en el Servei Territorial d'Urbanisme de València el 6 de juny de 2005, on s'han demanat la majoria dels informes de tots els organismes sectorials, però en queden pendents alguns.
El 22 d'octubre de 2010 ha tingut entrada en la Conselleria de Medi Ambient, Aigua, Urbanisme i Habitatge una sol·licitud formulada per l'Ajuntament de Beniparrell, en la qual sol·licita la suspensió parcial de la vigència de les Normes Subsidiàries de Planejament de Beniparrell en dues zones determinades i concretes, una, al nord del sòl urbà residencial, i una altra, al nord del sòl urbà industrial 3, per un període no superior a un any, segons allò que s'ha acordat en la reunió plenària de 30 de setembre de 2010.
La possibilitat de suspendre el planejament està recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou pla en elaboració i, com a màxim, pel termini de quatre anys.
En el present cas, des que es va acordar la suspensió inicial per part de l'Ajuntament de Beniparrell per a tramitar el nou pla general, aquest no ha cessat en l'esforç de continuar amb el pla, complint els compromisos i les obligacions legals establides en la legislació urbanística.
Si bé és cert que l'expedient va tenir entrada en la Conselleria de Medi Ambient, Aigua, Urbanisme i Habitatge en juny de 2005, també ho és que el Pla General s'ha vist alterat per l'entrada en vigor d'un nou marc normatiu de la Comunitat Valenciana i estatal, fet que ha ralentit la tramitació de l'expedient.
No obstant això, atés que el Pla General en l'actualitat està en un estat molt avançat de tramitació (s'han recopilat la majoria d'informes) i ja que l'àmbit de la suspensió es troba delimitat sobre dues zones molt concretes, la justificació de la qual es recull no sols en l'acord del Ple de 30 de setembre de 2010, sinó també en l'informe tecnicojurídic que l'acompanya de data 23 de setembre de 2010, que justifica el risc que per al nou pla general pot comportar el fet de no acordar la suspensió parcial de la vigència de les Normes Subsidiàries vigents en aquelles zones, és pel que es considera oportú accedir a la referida sol·licitud de suspensió a la zona 1, al nord del sòl urbà residencial, i a la zona 2, al nord del sòl urbà industrial 3.
Així, a la zona 1, el Pla General d'Ordenació Urbana delimita per als terrenys inclosos en aquesta zona una àrea de repartiment en què podrà fer-se efectiva l'equitativa distribució de beneficis i càrregues entre els propietaris. A més, delimita una unitat d'execució que determina el desenvolupament mitjançant actuacions integrades, garantint una major homogeneïtat i qualitat de l'obra urbanitzadora.
L'execució de les previsions de les normes subsidiàries impediria l'equitativa distribució de beneficis i càrregues entre tots els propietaris dels terrenys, i esdevindrien inexecutables les previsions del Pla General d'Ordenació Urbana en tramitació.
En la zona 2, el Pla General d'Ordenació Urbana redelimita la unitat d'execució ja prevista en les normes subsidiàries, al temps que modifica l'ordenació prevista en aquestes. Així, es crea un vial que creua d'est a oest la unitat d'execució, dóna continuïtat al carrer del Pimpollo i compleix les funcions següents:
1. Separa, dins de la unitat d'execució, la zona industrial de la terciària que actua com a matalàs entre la zona industrial i la residencial situada al nord de la unitat d'execució, i
2. Estructura el trànsit pesant dins del polígon industrial.
L'execució de les previsions de les Normes Subsidiàries impediria l'obertura del vial esmentat.
L'àmbit espacial de la pròrroga de la suspensió serà el proposat per l'Ajuntament de Beniparrell:
Zona 1: àrea de sòl situat a l'oest del sòl urbà residencial delimitat: al nord, pel barranc de Picassent; al sud, pel carrer del Sol; a l'est, per la línia definida per les edificacions existents que, començant pel barranc, baixa cap al sud pel límit de l'habitatge del carrer de Cervantes, 10, gira a la dreta pel carrer de Cervantes, baixa per les façanes laterals dels habitatges del carrer de Cervantes, 13, i del carrer de Xirivella, 24, gira a la dreta pel carrer de Xirivella, i baixa en vertical per les mitgeres dels habitatges situats al carrer de Sant Josep fins al carrer del Sol; i a l'oest pel carrer del Palau.
Zona 2: àrea de sòl al nord del sòl urbà industrial 3. Polígon delimitat: al nord, pel carrer d'Alfafar; al sud, per les edificacions del polígon industrial existent en una línia que comença d'oest a est a la mitgera de l'edificació del carrer de la Muntanyeta, 17, segueix per mitgeres de carrer de la Fusta, 13, i del carrer del Braç Nou, 12, carrer del Transport, 8, fins a la mitgera de l'edificació al carrer del Real de Madrid Sud, 8; a l'est, pel carrer del Real de Madrid Sud; i a l'oest, pel carrer de la Muntanyeta.
La suspensió no pot excedir el termini d'un any.
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Beniparrell, en tant que administració responsable de l'elaboració del Pla General esmentat.
Per tot l'anterior, vista la sol·licitud formulada per l'Ajuntament de Beniparrell de la suspensió parcial de la vigència de les Normes Subsidiàries de Planejament en vigor respecte a determinades àrees del sòl del municipi, complits els tràmits procedimentals, a proposta del conseller de Medi Ambient, Aigua, Urbanisme i Habitatge, i amb la deliberació prèvia del Consell, en la reunió del dia 11 de febrer de 2011,
DECRETE
Article 1. Àmbit de la suspensió
Suspendre parcialment la vigència de les Normes Subsidiàries de Planejament del municipi de Beniparrell, aprovades definitivament per la Comissió Territorial d'Urbanisme de València el 28 de desembre de 1989, exclusivament respecte de les zones descrites en l'annex I, que es detallen en els plànols que s'adjunten com a annex II.
Article 2. Vigència
La suspensió es mantindrà fins a l'entrada en vigor del Pla General d'Ordenació Urbana de Beniparrell, que es troba en fase d'aprovació i, com a màxim, pel termini d'un any.
Article 3. Règim urbanístic transitori
El règim urbanístic transitori aplicable als sectors afectats per la suspensió de les Normes Subsidiàries, durant la suspensió de la seua vigència, és el següent:
1. Suspensió de l'atorgament de llicències d'edificació, parcel·lació i demolició.
2. Són admissibles les sol·licituds de llicència per a execució d'obres de tancament i les de conservació, restauració i rehabilitació d'edificacions existents.
DISPOSICIÓ FINAL
Única. Efecte
Aquest decret produirà efecte des del dia que es publique en el Diari Oficial de la Comunitat Valenciana.
València, 11 de febrer de 2011
El president de la Generalitat,
FRANCISCO CAMPS ORTIZ
El conseller de Medi Ambient,
Aigua, Urbanisme i Habitatge,
JUAN GABRIEL COTINO FERRER
ANNEX I
Zones afectades per la suspensió parcial de la vigència de les Normes Subsidiàries de Planejament de Beniparrell
Zona 1: àrea de sòl situat a l'oest del sòl urbà residencial delimitat: al nord, pel barranc de Picassent; al sud, pel carrer del Sol; a l'est, per la línia definida per les edificacions existents que, començant pel barranc, baixa cap al sud pel límit de l'habitatge del carrer de Cervantes, 10, gira a la dreta pel carrer de Cervantes, baixa per les façanes laterals dels habitatges del carrer de Cervantes, 13 i del carrer de Xirivella, 24, gira a la dreta pel carrer de Xirivella, i baixa en vertical per les mitgeres dels habitatges situats al carrer de Sant Josep fins al carrer del Sol; i a l'oest, pel carrer del Palau.
Zona 2: àrea de sòl al nord del sòl urbà industrial 3. Polígon delimitat: al nord, pel carrer d'Alfafar; al sud, per les edificacions del polígon industrial existent en una línia que comença d'oest a est a la mitgera de l'edificació del carrer de la Muntanyeta, 17, segueix per les mitgeres del carrer de la Fusta, 13 i el carrer del Braç Nou, 12, carrer del Transport, 8, fins a la mitgera de l'edificació al carrer Real de Madrid Sud, 8; a l'est, pel carrer Real de Madrid Sud; i a l'oest, pel carrer de la Muntanyeta.ANNEX II / ANEXO II
Àmbits afectats per la suspensió grafiats i numerats en els plànols del municipi de Beniparrell
Ámbitos afectados por la suspensión grafiados y numerados en planos del municipio de Beniparrell